赠写真孙木峰
方豪 (Ming)
洞庭客子天边来，木峰访我读书台。平生百念尽销歇，惟有好画心未灰。长松高卧南风清，幅巾氅服神思宁。呼毫为写麋鹿相，儿童不识惊仙灵。殷勤相送石溪渚，长揖分携无一语。但索狂吟满意归，宁计黄金漫相许。依然挽袂酌一斗，山月已照棠陵口。重开画影笑相看，尽讶三人同酌酒。